b'\n_START_ARTICLE_\nLuis Su\xc3\xa1rez\n_START_SECTION_\nNacional\n_START_PARAGRAPH_\nSu\xc3\xa1rez je kariero pri\xc4\x8del v domovini, pri urugvajskem Nacionalu. Leta 2006 je z Nacionalom postal prvak Urugvaja. Poleg slavja v ligi je bil Su\xc3\xa1rez tudi strelsko uspe\xc5\xa1en, saj je na 29 tekmah dosegel 12 zadetkov in si s tem odprl vrata za prestop v Evropo.\n_START_SECTION_\nGroningen\n_START_PARAGRAPH_\nPo strelsko uspe\xc5\xa1ni sezoni v domovini je njegove pravice odkupil nizozemski prvoliga\xc5\xa1 Groningen. Od\xc5\xa1kodnina naj bi zna\xc5\xa1ala okoli 800.000 evrov. Su\xc3\xa1rez je tudi pri Groningenu pokazal svoj strelski talent in se na 29 sre\xc4\x8danjih 10-krat vpisal med strelce.  Njegove dobre igre so pritegnile pozornost ostalih evropskih klubov in \xc5\xbee 9. avgusta 2007 je ob od\xc5\xa1kodnini 7,5 milijona evrov prestopil k amsterdamskemu Ajaxu.\n_START_SECTION_\nAjax\n_START_PARAGRAPH_\nPrihod Su\xc3\xa1reza se je sprva zdel velika napaka, \xc5\xa1e zlasti ko njegovega prestopa ni potrdil arbitra\xc5\xbeni komite Nizozemske nogometne zveze.  \xc5\xa0e istega dne pa je vodstvo Ajaxa obvestilo kolege iz Groningena, da so za Urugvajca pripravljeni pla\xc4\x8dati tudi ve\xc4\x8d.  Prestop je naposled le stekel, a Su\xc3\xa1rez \xc5\xa1e ni smel nastopiti na generalki pred sezono 2007/08, \xc5\xa0\xc4\x8ditu Johana Cruijffa. Le-tega je Ajax osvojil tudi brez Su\xc3\xa1rezove pomo\xc4\x8di.  _NEWLINE_Uradni debi je za Su\xc3\xa1reza tako pri\xc5\xa1el v kvalifikacijah za Ligo prvakov proti pra\xc5\xa1ki Slaviji.  Na tisti tekmi je Su\xc3\xa1rez Ajaxu priigral enajstmetrovko, ki pa jo je Klaas-Jan Huntelaar zapravil. Na debiju v nizozemski ligi Eredivisie je Su\xc3\xa1rez dosegel en zadetek, prispeval tri podaje in priigral \xc5\xa1e eno enajstmetrovko, s \xc4\x8dimer je Ajax deklasiral novinca med elito De Graafschapa kar z 8-1.  Na debiju na doma\xc4\x8di Amsterdam Areni je Su\xc3\xa1rez dvakrat zatresel mre\xc5\xbeo Heerenveena in tako le \xc5\xa1e potrdil odli\xc4\x8den start v sezono.  Z odli\xc4\x8dnimi predstavami je nadaljeval naprej in s hat-trickom proti Willemu II popravil svojo statistiko na 14 zadetkov iz 27 tekem.  Svojo prvo sezono v Ajaxu je na koncu zaklju\xc4\x8dil z 20 zadetki iz 40 sre\xc4\x8danj. _NEWLINE_Su\xc3\xa1rez se je v sezoni 2008/09 zna\xc5\xa1el pod veliko kritikami, ker je prejel veliko rumenih kartonov.  Sezono je vseeno kon\xc4\x8dal na 2. mestu lestvice strelcev, z 22 zadetki na 31 tekmah je zaostal le za Maro\xc4\x8danom Mounirjem El Hamdaouijem, ki je bil uspe\xc5\xa1en 23-krat. _NEWLINE_V sezoni 2009/10 je \xc5\xbee v drugem kolu vknji\xc5\xbeil hat-trick, 8. avgusta 2009 je prispeval levji dele\xc5\xbe k Ajaxovi zmagi s 4-1 nad Waalwijkom.  Z odli\xc4\x8dno strelsko formo je nadaljeval skozi celotno sezono, med drugim je dva gola zabil na derbiju proti PSV-ju, ki ga je Ajax sicer izgubil s 3-4.  V novoustanovljeni ligi Europa, raz\xc5\xa1irjeni razli\xc4\x8dici starega Pokala UEFA, je \xc5\xbee v kvalifikacijah dokazal izjemno formo, saj je slova\xc5\xa1kemu Slovanu iz Bratislave 20. avgusta 2009 kar 4-krat razparal mre\xc5\xbeo ob Ajaxovi zmagi s 5-0.  Mesec kasneje je 20. septembra 2009 sam potopil VVV-Venlo, ob zmagi s 4-0 je dosegel vse \xc5\xa1tiri zadetke. S tem dose\xc5\xbekom je povedel na liga\xc5\xa1ki lestvici strelcev, saj je na 7 tekmah dosegel 10 golov.  Ajaxu je pomagal tudi v zadnjem krogu kvalifikacij za ligo Europa, saj je pri zmagi z 2-1 dosegel en zadetek in resda ob tem zgre\xc5\xa1il tudi dve enajstmetrovki, Ajaxov nasprotnik tedaj je bila romunska Timi\xc5\x9foara.  23. decembra 2009 je v pokalnem tekmovanju KNVB na sre\xc4\x8danju z amaterskim WHC-jem dosegel kar 6 zadetkov. Kon\xc4\x8dni izid je bila prepri\xc4\x8dljiva zmaga Ajaxa s 14-1.  11. aprila 2010 je Su\xc3\xa1rez na\xc4\x8del mre\xc5\xbeo VVV-Venloja, saj je ob kon\xc4\x8dni zmagi s 7-0 dosegel hat-trick, pri \xc4\x8demer je vse tri zadetke dosegel \xc5\xbee v prvem pol\xc4\x8dasu. Sezono 2009/10 je tako s 35 zadetki kon\xc4\x8dal na 1. mestu lestvice strelcev nizozemske Eredivisie. Upo\xc5\xa1tevajo\xc4\x8d tudi ostala tekmovanja, v katerih je Ajax v tisti sezoni tekmoval, je Su\xc3\xa1rez dosegel \xc5\xa1e ve\xc4\x8d, 49 zadetkov. Po koncu sezone so ga na Nizozemskem imenovali za nogometa\xc5\xa1a leta na Nizozemskem.\n_START_SECTION_\nLiverpool\n_START_PARAGRAPH_\nJanuarja leta 2011 ga je za 26,5 milijona \xe2\x82\xac odkupil angle\xc5\xa1ki Liverpool F.C.. V prvih 13 tekmah je dosegel 4 zadetke in 5 asistenc, v sezoni 2011/2012 pa se je \xc5\xbee uveljavil kot glavni napadalec.\n_START_SECTION_\nReprezentan\xc4\x8dna kariera\n_START_PARAGRAPH_\nSu\xc3\xa1rez je v urugvajskem reprezentan\xc4\x8dnem dresu debitiral 8. februarja 2007, ob zmagi s 3-1 nad Kolumbijo. Njegov debi je bil sicer bolj bridek, saj je bil v 85. minuti tekme izklju\xc4\x8den , ko je prejel drugi rumeni karton. Su\xc3\xa1rez je odtlej postal nepogre\xc5\xa1ljiv del urugvajske reprezentance in je tudi za\xc4\x8del prve \xc5\xa1tiri tekme Urugvaja v kvalifikacijah za Svetovno prvenstvo 2010. Na teh \xc5\xa1tirih tekmah je zabil dva gola, proti Boliviji in \xc4\x8cilu, ter se s\xc4\x8dasoma uveljavil v napadalnem dvojcu skupaj z Diegom Forl\xc3\xa1nom._NEWLINE_1. junija 2010 ga je selektor \xc3\x93scar Tab\xc3\xa1rez uvrstil med 23 potnikov na Svetovno prvenstvo v JAR.  Su\xc3\xa1rez je za\xc4\x8del vse tri tekme Urugvaja v skupini A in 22. junija 2010 je dosegel svoj prvi zadetek na Svetovnih prvenstvih. S tem zadetkom je za Urugvaj zape\xc4\x8datil prvo mesto v skupini in tudi postavil kon\xc4\x8dni rezultat tekme proti Mehiki: 1-0. Urugvaj se je v osmini finala pomeril z drugouvr\xc5\xa1\xc4\x8deno reprezentanco iz skupine B, Ju\xc5\xbeno Korejo. Su\xc3\xa1rez je tudi to tekmo za\xc4\x8del od prve minute ter dosegel oba urugvajska zadetka za zmago z 2-1 in napredovanje v \xc4\x8detrtfinale. Urugvajci so se s tem v \xc4\x8detrtfinale uvrstili prvi\xc4\x8d po 40 letih, zadnji\xc4\x8d jim je to uspelo na prvenstvu leta 1970 v Mehiki. V \xc4\x8detrtfinalu proti reprezentanci Gane je v zadnjih minutah podalj\xc5\xa1ka ob izena\xc4\x8denju 1-1 z roko obranil gol in si prislu\xc5\xbeil rde\xc4\x8di karton. Enajstmetrovko je Gana zapravila, o zmagovalcu so odlo\xc4\x8dali kazenski streli, ki jih je bolje izvajal Urugvaj. 11. 11. 2011 je za zmago nad \xc4\x8cilom s 4-0 prispeval vse zadetke. Tako je postal prvi nogometa\xc5\xa1 po legendarnem brazilcu Rom\xc3\xa1riu, ki mu je na ju\xc5\xbenoameri\xc5\xa1kih kvalifikacijah uspelo zatresti 4 zadetke. Romariu je to nazadnje uspelo leta 2000.'